Keelatud Kirjanduse Muuseum

Keelatud Kirjanduse Muuseum (inglise keeles Banned Books Museum) on eramuuseum Tallinnas, mis avati detsembris 2020 ja töötab aadressil Munga 2. Muuseumi direktor on Eestis elav šotlane Joseph Dunnigan.

Muuseumi peateema on mõtte- ja sõnavabaduse toetamine maailmas eri aegadel praktiseeritud kirjanduse keelustamise võtete ja keelatud teoste tutvustamise kaudu.Šotlane avab Tallinna vanalinnas keelatud kirjanduse muuseumi Postimees.ee, 30.11.2020. 

2023. aasta seisuga kuulus muuseumi kogusse 350 raamatut 100 riigist. Tsensuuri ja keelatud kirjandust tutvustatakse regiooniti ja riigiti, suuremad väljapanekud on Ühendkuningriigi, Nõukogude Liidu, Hiina, kuid ka Ameerika Ühendriikide praktika kohta, kus tänapäevani keelustatakse teatud raamatute müüki. Eraldi käsitletakse ajaloos eri põhjustel aset leidnud raamatupõletamisaktsioone. Kuna raamatute keelustamine ja tsenseerimine on maailmas jätkuvalt aktuaalne, laiendatakse kogu pidevalt värskete näidetega. Muuseumile on raamatuid annetanud ka tagakiusatud kirjanikud.Keelatud kirjanduse muuseum Muuseumikaart.ee. Vaadatud 17.05.2025.

Muuseumi üks eesmärke kirjandusliku tsensuuri ajaloo uurimise ja tutvustamise kõrval on anda inimestele oskus kirjanduslikku tsensuuri ära tunda ning selle kaudu tõsta avaliku diskussiooni taset tsensuuri, propaganda ja sõnavabaduse teemadel. Muuseum on avatud kolmel päeval nädalas ja kuulub Eesti Muuseumikaardi süsteemi.Keelatud kirjanduse muuseum Muuseumikaart.ee. Vaadatud 17.05.2025.

Joseph Dunnigan hakkas sõnavabaduse ja tsensuuri vastu süvitsi huvi tundma siis, kui ta elas pärast filmikunsti bakalaureuseõpinguid paar aastat Hiinas. Muuseumi asutamise idee sündis tal Tallinna Ülikoolis sotsiaalse ettevõtluse magistriõpingute käigus.Galerii: Tallinna vanalinnas avatakse keelatud raamatute muuseum ERR Kultuur, 04.12.2020.

Viited

Välislingid
 Keelatud Kirjanduse Muuseumi koduleht 

Kategooria:Tallinna muuseumid